钦定古今图书集成/明伦汇编/皇极典/第271卷 > 刘勰新论 > 《赏罚》
## 钦定古今图书集成/明伦汇编/皇极典/第271卷 > 刘勰新论 > 《赏罚》

“治民御下莫正于法，立法施教莫大于赏罚。赏罚者，
国之利器，而制人之柄也。故天以晷数成岁，国以法
教为才。晷运于天，则时成于地；法动于上则治成于
人，晷之运也，先春后秋，法之动也，先赏后罚。是以温
风发春，所以动萌华也；寒露降秋，所以殒茂叶也；明
赏有德，所以劝善人也；显罚有过，所以禁下奸也。善”
赏者，因民所喜以劝善，善罚者，因民所恶以禁奸。故
赏少而善劝，刑薄而奸息，赏一人而天下喜之，罚一
人而天下畏之，用能教狭而治广，用寡而功众也。昔
王良之善御也，识马之饥饱规矩徐疾之节，故鞭策
不载而千里可期。然不可以无鞭策者，以马之有佚
也。圣人之为治也，以爵赏劝善，以仁化爱民，故刑罚
不用，太平可致。然而不可废刑罚者，以民之有纵也。
是以赏虽劝善，不可无罚；罚虽禁恶，不可无赏；赏平
罚当，则理道立矣。故君者，赏罚之所归，诱人以趣善
也，其利重矣，其威大矣。空悬小利足以劝善，虚设轻
威可以惩奸，矧复张厚赏以施下，操大威以临民哉？
故一赏不可不信也，“一罚不可不明也。”赏而不要，虽
赏不劝；罚而不明，虽刑不禁。不劝不禁，则善恶失理。
是以明主一赏善罚恶，非为己也，以为国也。适于己
而无功于国者，不加赏焉；逆于己而有劳于国者，不
施罚焉。罚必施于有过，赏必加于有功。苟能赏信而
罚明，则万人从之，若舟之循川，车之遵路，亦奚何而
不济？“何行而弗臻矣？”